***OŠ Kneginec Gornji –opet uspješni na međunarodnom Literarno- likovnom natječaju „ Tin i ja“***

**Volimo *kaj* i Tina Ujevića**

 Pod pokroviteljstvom Ministarstva znanosti, obrazovanja i sporta i Grada Vrgorca, Osnovna škola Vrgorac organizirala je 16. literarno-likovni natječaj "Tin i ja" za učenike osnovnih škola Republike Hrvatske i škola u inozemstvu gdje se održava nastava na hrvatskom jeziku. Natječaj je trajao do svibnja, a rezultati su objavljeni potkraj školske godine.

Učenica sedmog razreda OŠ Kneginec Gornji **Viktorija Šimunić** svojom dijalektalnom pjesmom ***Gruda zemle*** osvojila je drugo mjesto uz mentorstvo učiteljice **Tamare Hojnik.** Uz Viktoriju sudjelovali su i **Elena Šestak** te **David Hozjan** također učenici sedmog razreda.

Ovo nije prvi put da učenici OŠ Kneginec sudjeluju na ovom međunarodnom natječaju. I prije nekoliko godina pod istim mentorstvom učiteljice Tamare Hojnik, učenik Marin Medved također je sudjelovao i osvojio treće mjesto.

U izbor su se uzimale samo teme koje su na bilo koji način vezane uz djetinjstvo, odrastanje i stvaralaštvo velikog **Augustina Tina Ujevića**. Literarni radovi mogli su biti pisani svim hrvatskim dijalektima i izričajima (kajkavskim i čakavskim dijalektom; ekavskim, ikavskim i jekavskim izričajem), a teme su, kao i dosadašnjih godina, naslovi Ujevićevih pjesama: Malena mjesta srca moga; Tamo, tamo da putujem; Gruda zemlje; Kolajna; S Tinom u …; Igračka vjetrova; Kolijevka; Planina zov; Kristalna kocka vedrine; Tajne osobe slične su tajnama mora; Čovjek je čudesno biće s korijenom i krilima; Kiša budi sve što u nama drijema; Ne boj se! Nisi sam; Svakidašnja jadikovka; Čarolija riječi.

Ljepota Ujevićevih pjesama i ove godine je potakla mnoge učenike Republike Hrvatske na stvaranje te će, zasluženo, biti nagrađeni 5. srpnja ove godine na završnoj manifestaciji *S Tinom u Vrgorcu* na otoku Braču.